CELEX: 32021R2002
Language: ro
Date: 2021-11-15 00:00:00
Title: Regulamentul (UE) 2021/2002 al Consiliului din 15 noiembrie 2021 de modificare a Regulamentului (UE) 2021/90 de stabilire, pentru 2021, a posibilităților de pescuit pentru anumite stocuri de pește și grupuri de stocuri de pește, aplicabile în Marea Mediterană și în Marea Neagră

17.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 407/1
               
            
         REGULAMENTUL (UE) 2021/2002 AL CONSILIULUI
         din 15 noiembrie 2021
         de modificare a Regulamentului (UE) 2021/90 de stabilire, pentru 2021, a posibilităților de pescuit pentru anumite stocuri de pește și grupuri de stocuri de pește, aplicabile în Marea Mediterană și în Marea Neagră
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 alineatul (3),
         având în vedere propunerea Comisiei Europene,
         întrucât:
         
                     (1)
                  
                  
                     Regulamentul (UE) 2021/90 al Consiliului (1) stabilește, pentru 2021, posibilitățile de pescuit pentru stocuri de pește și grupuri de stocuri de pește, aplicabile în Marea Mediterană și în Marea Neagră. Regulamentul respectiv pune în aplicare în dreptul Uniunii planul multianual de gestionare a pescuitului de calcan în Marea Neagră (subzona geografică 29) adoptat de Comisia Generală pentru Pescuit în Marea Mediterană (CGPM) prin Recomandarea CGPM/41/2017/4, astfel cum a fost modificată prin Recomandarea CGPM/43/2019/3.
                  
               
                     (2)
                  
                  
                     În cadrul celei de a 44-a reuniuni anuale din 2021, CGPM a adoptat o decizie prin care constata că, în cursul anului 2020, Uniunea Europeană subexploatase cota sa de calcan și prin care aproba reportarea cotei neutilizate, ținând cont de situația excepțională creată de pandemia de COVID-19. Decizia CGPM ar trebui să fie pusă în aplicare în dreptul Uniunii.
                  
               
                     (3)
                  
                  
                     Prin urmare, repartizarea posibilităților de pescuit în Marea Neagră, stabilită prin Regulamentul (UE) 2021/90, ar trebui să fie modificată pentru a se reflecta ajustările cotelor Uniunii, stabilite de CGPM. Repartizarea posibilităților de pescuit care rezultă din această subutilizare ar trebui să se facă pe baza contribuției fiecărui stat membru la subutilizare, fără a se modifica cheia de repartizare stabilită în Regulamentul (UE) 2021/90 în ceea ce privește alocarea anuală a capturilor totale admisibile (TAC).
                  
               
                     (4)
                  
                  
                     Prin urmare, Regulamentul (UE) 2021/90 ar trebui să fie modificat în consecință.
                  
               
                     (5)
                  
                  
                     Limitele de captură prevăzute de Regulamentul (UE) 2021/90 se aplică de la 1 ianuarie 2021. Prin urmare, dispozițiile introduse prin prezentul regulament în ceea ce privește limitele de captură respective ar trebui să intre în vigoare cât mai curând posibil și să se aplice retroactiv de la 1 ianuarie 2021. Această aplicare retroactivă nu afectează principiile securității juridice și protecției încrederii legitime, întrucât posibilitățile de pescuit în cauză au crescut și nu au fost încă epuizate. Din motive de urgență, prezentul regulament ar trebui să intre în vigoare imediat după publicarea sa,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului (UE) 2021/90
            Anexa VII la Regulamentul (UE) 2021/90 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 noiembrie 2021
            
               
                  Pentru Consiliu
               
               
                  Președintele
               
               J. PODGORŠEK
            
         
         
            (1)  Regulamentul (UE) 2021/90 al Consiliului din 28 ianuarie 2021 de stabilire, pentru anul 2021, a posibilităților de pescuit pentru anumite stocuri de pește și grupuri de stocuri de pește aplicabile în Marea Mediterană și în Marea Neagră (JO L 31, 29.1.2021, p. 1).
      
      
         
            ANEXĂ
            În anexa VII la Regulamentul (UE) 2021/90, tabelul privind posibilitățile de pescuit pentru calcan în apele Uniunii din Marea Neagră se înlocuiește cu următorul tabel:
            
               
                           „Specie:
                        
                        
                           Calcan
                        
                        
                           Zona:
                        
                        
                           Apele Uniunii din Marea Neagră – subzona geografică 29
                        
                     
                           
                              Scophthalmus maximus
                           
                        
                        
                           (TUR/F3742C)
                        
                     
                           Bulgaria
                        
                        
                           87,825 
                        
                        
                            
                        
                        
                           TAC analitică
                           Articolul 3 din Regulamentul (CE) nr. 847/96 nu se aplică
                           Articolul 4 din Regulamentul (CE) nr. 847/96 nu se aplică
                        
                     
                           România
                        
                        
                           80,116 
                        
                        
                            
                        
                     
                           Uniunea
                        
                        
                           167,941 
                        
                        
                           
                               (*1)
                           
                        
                     
                           TAC
                        
                        
                           857 
                        
                     
            
               (*1)  Între 15 aprilie și 15 iunie 2021 nu este autorizată nicio activitate de pescuit, inclusiv transbordarea, reținerea la bord, debarcarea și prima vânzare.”